Dié Kaapse straatkos is nr. 1! | Netwerk24
Dié Kaapse straatkos is nr. 1!
Deur Versnit-Redaksie 15 Mei 2019 05:30
Die inwoners van Kaapstad het in 'n onlangse peiling gestem watter wegneemete-restaurant hul gunsteling is.
Golden Dish is as die Moederstad se gunsteling-wegneemete-restaurant aangewys.
Golden Dish, 'n bekende eetplek in Athlone, het met die prys as die Moederstad se gunsteling-restaurant weggestap. The Wembley Roadhouse in Belgravia is in die tweede plek en die Eastern Food Bazaar in die middestad het 'n derde plek behaal.
Die peiling is deur die bekende koeldrankhandelsmerk Jive uitgevoer om die Kaapse straatkoskultuur te vier. Verskeie eetplekke oor die provinsie heen is benoem en kiesers het op sosialemediaplatforms vir hul gunsteling-eetplekke gestem.
Mohamed Rafiq Parker, eienaar van die Golden Dish, sê hy is in "ekstase" dat mense sy restaurant as hul gunsteling aangewys het.
"Dit beteken ons doen iets reg as die mense ons as hul gunsteling beskou. Ons kos is verslawend. Etes by die Golden Dish word dikwels geëet, maar word altyd onthou."
Die Golden Dish is in die 1960's deur Parker se pa begin en gebruik steeds al die oorspronklike resepte. Die enigste toevoeging tot die spyskaart is die Gatsby, waarvoor die onderneming bekend geword het.